62023CJ0048_RES
Sag C-48/23
Alajärven Sähkö Oy m.fl.ogElenia Verkko Oyj
mod
Energiavirasto
(anmodning om præjudiciel afgørelse indgivet af Markkinaoikeus)
Domstolens dom (Femte Afdeling) af 6. marts 2025
»Præjudiciel forelæggelse – det indre marked for elektricitet – direktiv (EU) 2019/944 – artikel 57, stk. 4 og 5 – den nationale regulerende myndigheds uafhængighed ved udøvelsen af sine opgaver og beføjelser – retningslinjer fra en medlemsstat – lovændring med henblik på at sænke priserne for distribution af elektricitet – afgørelse om metoder til kontrol af tarifferne for driften af elektricitetssystemet truffet af den pågældende regulerende myndighed efter denne ændring – hensyntagen til forarbejderne til den lov, hvorved ændringen blev foretaget«
Energi – det indre marked for elektricitet – direktiv 2019/944 – regulerende myndigheder – uafhængighed – medlemsstaternes forpligtelser – rækkevidde – vedtagelse af en lov, der har til formål at påvirke priserne for distribution af elektricitet – ingen bestemmelser, der regulerer tarifferne for transmission eller distribution af elektricitet – ændring af metoderne til kontrol af tarifferne for driften af elektricitetssystemet besluttet af den regulerende myndighed efter ikrafttrædelsen af den pågældende lov – tilsidesættelse af medlemsstatens forpligtelse til at respektere den regulerende myndigheds uafhængighed – foreligger ikke
(Europa-Parlamentets og Rådets direktiv 2019/944, art. 57, stk. 4 og 5, og art. 59)
(jf. præmis 29-47 og domskonkl.)
Resumé
I forbindelse med en præjudiciel forelæggelse fra markkinaoikeus (domstol i handelsretlige sager, Finland) præciserede Domstolen rækkevidden af medlemsstaternes forpligtelse til at respektere de nationale regulerende myndigheders uafhængighed ved udførelsen af de opgaver, som de er tillagt ved direktiv 2019/944 om fælles regler for det indre marked for elektricitet (
1
).
Ved flere afgørelser vedtaget i december 2021 (herefter »de omtvistede afgørelser«) reviderede den finske regulerende myndighed for perioden fra den 1. januar 2022 til den 31. december 2023 de metoder til kontrol af tarifferne for drift af elektricitetssystemet, som den havde fastsat i 2015. Ifølge forklaringerne i disse afgørelser havde denne myndighed foretaget denne revision på eget initiativ efter ikrafttrædelsen af lov nr. 730/2021 (
2
), som forlængede gennemførelsesperioden for visse krav til opførelsen og vedligeholdelsen af elektricitetssystemet.
I denne henseende præciserede domstolen i handelsretlige sager, at det fremgår af forarbejderne til lov nr. 730/2021, at denne lov havde til formål at få priserne på distribution af elektricitet til at falde uden dog at indeholde bestemmelser, der regulerer tarifferne for transmission eller distribution af elektricitet eller metoderne til beregning heraf.
To finske virksomheder, som er elsystemoperatører, anlagde sag ved domstolen i handelsretlige sager med påstand om annullation af de omtvistede afgørelser, for så vidt som de ændrede metoderne til kontrol af tarifferne for drift af elektricitetssystemet. Under henvisning til forbindelsen mellem lov nr. 730/2021 og de omtvistede afgørelser gjorde disse virksomheder bl.a. gældende, at den finske regulerende myndighed ikke havde vedtaget de nævnte afgørelser selvstændigt i overensstemmelse med de krav, der i denne henseende er fastsat i direktiv 2019/944.
I lyset af dette klagepunkt besluttede domstolen i handelsretlige sager nærmere bestemt at spørge Domstolen, om artikel 57, stk. 4 og 5, og artikel 59 i direktiv 2019/944, henset til forholdet mellem ikrafttrædelsen af lov nr. 730/2021 og den finske regulerende myndigheds vedtagelse af de omtvistede afgørelser, er til hinder for en national lovgivning som lov nr. 730/2021.
Domstolens bemærkninger
Indledningsvis bemærkede Domstolen, at medlemsstaterne i overensstemmelse med artikel 57, stk. 4, i direktiv 2019/944 garanterer den regulerende myndigheds uafhængighed under udførelsen af de reguleringsopgaver, som dette direktiv og relateret lovgivning pålægger den. Endvidere bestemmer denne artikel 57 i stk. 5, første afsnit, litra a), at for at beskytte den regulerende myndigheds uafhængighed sikrer medlemsstaterne navnlig, at denne myndighed kan træffe selvstændige afgørelser uafhængigt af ethvert politisk organ.
I denne forbindelse fastslog Domstolen for det første, at de regulerende myndigheders uafhængighed skal sikres både fra økonomiske enheder og offentlige enheder, hvad enten de er administrative eller politiske organer, og i dette sidstnævnte tilfælde ikke alene i forhold til regeringen, men også i forhold til den nationale lovgiver.
For det andet omfattes de beføjelser, som på grundlag af en teknisk-specialiseret vurdering af virkeligheden er forbeholdt de nationale regulerende myndigheder, af gennemførelsessfæren, og ved udøvelsen af disse beføjelser er disse myndigheder underlagt principper og regler, der er fastsat i en sådan detaljeret retlig ramme på EU-plan, som begrænser dens skøn og forhindrer den i at træffe politiske valg.
Selv om det ifølge ordlyden af artikel 59, stk. 1, litra m), i direktiv 2019/944 ganske vist tilkommer de regulerende myndigheder at overvåge, at reglerne for netsikkerhed og pålidelighed overholdes, og at evaluere de hidtidige præstationer for netsikkerhed, fremgår det nemlig ikke af denne ordlyd, at fastsættelsen af disse regler henhører under deres kompetence.
Som det fremgår af 87. betragtning til dette direktiv, og som det er bestemt i artikel 194, stk. 2, andet afsnit, TEUF, har medlemsstaterne i denne henseende ret til at fastsætte betingelserne for udnyttelsen af deres energiressourcer. Medlemsstaterne kan derfor frit vedtage deres egen lovgivning vedrørende det nationale elektricitetsmarked med undtagelse af de regulerende myndigheders opgaver og beføjelser, der er fastsat i samme direktiv.
Ud fra dette synspunkt kan en medlemsstats udøvelse af sin kompetence med hensyn til fastlæggelsen af sin energipolitik have indvirkning på omkostningerne til driften af elektricitetssystemet. Desuden er den blotte omstændighed, at en medlemsstat gennem vedtagelsen af en lovgivning tilsigter at nedbringe priserne for elektricitetsdistribution, ikke i sig selv uforenelig med artikel 57, stk. 4 og 5, i direktiv 2019/944.
Når dette er sagt, er nationale regulerende foranstaltninger, der indeholder detaljerede bestemmelser, der specifikt fastsætter de elementer, som ligger inden for den regulerende myndigheds kompetence, såsom niveauet for tariffer for elektricitetssystemet eller de konkrete metoder til beregning heraf, ikke tilladt, henset til artikel 57, stk. 4 og 5, i direktiv 2019/944.
Den omstændighed, at den nationale lovgiver har vedtaget en lov om ændring af kravene til energiforsyningssikkerheden, og at tarifferne for det pågældende elektricitetssystem følgelig er blevet ændret af den regulerende myndighed, rejser i øvrigt ikke i sig selv tvivl om, at denne sidstnævnte udøver sine beføjelser uafhængigt.
Henset til disse betragtninger besvarede Domstolen de forelagte præjudicielle spørgsmål med, at artikel 57, stk. 4, og artikel 57, stk. 5, første afsnit, litra a), i direktiv 2019/944, sammenholdt med dette direktivs artikel 59, skal fortolkes således, at disse bestemmelser ikke er til hinder for en national lovgivning, hvis formål, således som det fremgår af forarbejderne hertil, bl.a. består i at påvirke priserne for distribution af elektricitet, uden dog at indeholde bestemmelser, der specifikt regulerer tarifferne for transmission eller distribution af elektricitet eller metoderne til beregning heraf, men hvis ikrafttræden har bevirket, at den nationale regulerende myndighed har ændret metoderne til kontrol af tarifferne for drift af elektricitetssystemet inden udløbet af den kontrolperiode, der var gældende på datoen for denne ikrafttræden.
(
1
) – Europa-Parlamentets og Rådets direktiv (EU) 2019/944 af 5.6.2019 om fælles regler for det indre marked for elektricitet og om ændring af direktiv 2012/27/EU (EUT 2019, L 158, s. 125).
(
2
) – Laki sähkömarkkinalain muuttamisesta (730/2021) (lov om ændring af lov om elektricitetsmarkedet (730/2021) (herefter »lov nr. 730/2021«)).